Halloween II

Halloween II er en amerikansk grøsser fra 1981 regissert av Rick Rosenthal. Manus er ved John Carpenter og Debra Hill. Hovedrollene spilles av Jamie Lee Curtis og Donald Pleasence.

Filmen er en oppfølger til Halloween fra 1978, og var ment å være den siste og avsluttende filmen. I løpet av 1980-tallet kom det ytterligere tre oppfølgere og det er produsert åtte filmer i serien (Den siste i 2002). I 2009 kom en nyinnspilling som fikk liten oppmerksomhet.

Handling 
Filmen starter med en repetisjon av slutten på forrige film der Dr. Sam Loomis (Donald Pleasence) kommer for å redde Laurie (Jamie Lee Curtis) i siste øyeblikk ved å skyte Michael Myers seks ganger, slik at han faller ned fra balkongen. Men når han kommer ut for å se til liket oppdager han at liket er vekk, og han skjønner raskt at drapsmaskinen Myers fremdeles lever og ferdes rundt om i den lille byen.

Den sjokkskadede Laurie blir innlagt på byens sykehus, men det går ikke lenge før Myers klarer å finne ut hvor hun er. Han finner etterhvert veien til sykehuset og myrder en etter en av personalet. Dette inkluderer blant annet å hamre en sikkerhetsvakt i hodet med en hammer, drukne en sykesøster i et rykende boblebad, og stikke en doktor i øye med en sprøyte. Laurie klarer å unnslippe, men er på grunn av medisineringen ikke i stand til å bevege seg særlig raskt.

Etter hvert får dr. Loomis vite den sjokkerende sannheten om at Myers og Laurie faktisk er søsken, og at han drepte sin storesøster for 15 år siden siden. Han skjønner at Myers er etter henne og sammen med en av sheriffens betjenter kjører dr. Loomis i all hast til sykehuset hvor Laurie befinner seg. Der kommer han akkurat tidsnok til å redde Laurie, og fyller nok en gang Myers kropp med kuler. Myers blir liggende og antas å være død, men da politibetjenten bøyer seg over ham for å sjekke tilstanden reiser Myers seg brått og skårer strupen hans med et skalpell.

Dr. Loomis og Laurie søker så tilflukt i ett av operasjonsrommene, men blir raskt oppsporet av Myers. Loomis blir knivstukket, men Myers får samtidig synsevnen ødelagt når Laurie skyter ham i ansiktet. Loomis ligger skadd i operasjonsrommet og skrur på en oksygen-beholder mens Myers hugger i blinde etter ham med skalpellen. Loomis tenner så sin lighter, og tar både seg selv og Myers med inn i døden.

Om filmen
Halloween II følger i samme spor som den første, men er noe mer actionpreget og langt blodigere enn sin forløper med mer grafiske skildringer av volden. Dette gjorde at den fikk problemer med sensuren i flere land, deriblant Norge, Tyskland, Island og Finland hvor den uklippede versjonen ble forbudt. Den blir i motsetning til den første filmen kategorisert som en såkalt slasherfilm.

John Carpenter nektet å regissere en oppfølger og hadde opprinnelig spurt Tommy Lee Wallace, som var "art director" på den første filmen, til å ta regioppgaven til en film nummer to. Etter at Wallace avslo, valgte Carpenter Rick Rosenthal, en relativt ukjent og uerfaren regissør som bare hadde erfaring fra noen episoder av TV-serien Secrets of Midland Heights (1980–1981). I et intervju med Twilight Zone Magazine, fortalte Carpenter at Rosenthal ble valgt til oppgaven fordi «han gjorde en fremragende jobb på en kortfilm kalt Toyer.

Rosenthal hadde også regien på den hittil siste filmen i serien, Halloween: Resurrection, fra 2002.

Filmanmelderne
Halloween II fikk blandet mottakelse av kritikerne da den kom og blir av de fleste regnet som kvalitetsmessig underlegen i forhold til den første. Den kjente filmkritikeren Roger Ebert i Chicago Sun-Times hadde en negativ oppfatning og skrev blant annet at «Halloween II representerer "et fall fra storhet" i forhold til den første filmen». Han skrev videre at istedenfor å være en verdig oppfølger «forsøker den å overgå de andre Halloween-etterligningene i vold». The SF, Horror and Fantasy Film Review var heller ikke begeistret og beskriver den som «en stor skuffelse» og videre at «manglet atmosfæren som den første filmen hadde». På den annen side påpeker de også at filmen er stilistisk og at den er betydelig bedre enn de tre andre oppfølgerne som kom på 1980-tallet. De skriver også at filmen har et velregissert klimaks med enkelte kraftfulle virkemidler. Blant de som stilte seg mest positive til filmen var Janet Maslin i The New York Times. I stedet for å bare se den i lys av den første filmen trakk hun også sammenligninger med andre samtidige skrekk- og slasherfilmer og skrev blant annet at «this—like its predecessor—is a class act». Hun gav også skryt til skuespillerprestasjonene og regissørens arbeide og skrev «det er kanskje ikke veldig mye man kan forvente av en skrekkfilm, men denne leverer mer enn de fleste». David Piries anmeldelse i magasinet Time Out var også positiv. Han gav særlig Rosenthal skryt og skrev blant annet: «Rosenthal er ingen Carpenter, men han leverer et godt håndverk». Filmhistorikeren Jim Harper uttalte i 2004 at «ettertiden har gitt filmen noe mer rettferdighet enn det datidens kritikere gjorde». Han uttalte videre at «flere kritikere har i ettertid innsett at den var betydelig bedre en de fleste slasherfilmer på den tiden».

Filmen har bare fått 31% på Rotten Tomatoes.

Kommersielt
Filmen spilte inn over 25 millioner dollar på amerikanske kinoer. Noe som var høyere enn samtidige skrekkfilmer som Fredag den 13de: del 2, Omen III: The Final Conflict og The Howling.

I Norge
Filmen ble vurdert forbudt for visning på kino av Statens filmkontroll i 1981. Den ble utgitt på video i 1983/84.

I rollene
Jamie Lee Curtis .... Laurie Strode
Donald Pleasence .... Dr. Sam Loomis
Charles Cyphers .... Sheriff Leigh Brackett
Jeffrey Kramer .... Graham 
Lance Guest .... Jimmy Lloyd
Nancy Loomis .... Annie Brackett 
Pamela Susan Shoop .... Karen Bailey
Leo Rossi .... Budd
Gloria Gifford .... Mrs. Alves
Ana Alicia .... Janet Marshall  
Kyle Richards .... Lindsey Wallace  
Dana Carvey .... WWAR Assistent 
Dick Warlock .... Michael Myers
Tony Moran .... Michael Myers (begynnelsen av filmen)
Adam Gunn .... Michael Myers (som barn)

Referanser

Eksterne lenker
 

Skrekkfilmer fra USA
Filmer som har vært forbudt i Norge
Filmer fra 1981
Engelskspråklige filmer
Oppfølgerfilmer